穆修
食鱼
南有嘉鱼异，常趋四月期。
江天专伺至，烟网密争垂。
乍戏汀苹末，初循水荇湄。
竞摇轻舴艋，宽罩碧涟漪。
占浦搜深藻，空波出素髭。
数头馀赤质，二色类银姿。
货鬻斯为切，鲜腴敢暇知。
青钱邀价直，华屋市新奇。
珠沫缘条煦，霜鳞逐刃堕。
扣颅琼聚骨，剖腋锦分肌。
味佐芳菘惬，香参苦笋宜。
羹瓯融腻玉，脍助罥寒丝。
湘鱓非吾偶，河鲂孰与夷。
薦新奚尚鲔，稔毒即殊{左鱼右几}。
鲈讶休官易，鲭嫌醒酒迟。
自当频佐膳，所惜易过时。